## El Consell autoritza un conveni amb el Ministeri de Cultura per a la realització del Catàleg col·lectiu del patrimoni bibliogràfic

*** L’objectiu és la recopilació de dades sobre obres de biblioteques públiques i privades que hagen de ser protegides per la seua antiguitat, singularitat o especials característiques
* La Generalitat aportarà 5.400 euros a estos treballs**

El Consell ha autoritzat un conveni entre la Conselleria d’Educació, Cultura, Universitats i Ocupació i el Ministeri de Cultura per a l’elaboració del Catàleg col·lectiu del patrimoni bibliogràfic de la Comunitat Valenciana.

L’objectiu d’este acord és el finançament dels treballs de catalogació i arreplega de dades de les obres existents en les biblioteques públiques o privades de la Comunitat Valenciana que, per la seua antiguitat, singularitat o les especials característiques dels seus exemplars, formen part del patrimoni bibliogràfic, amb l’objectiu de protegir i difondre estes obres.

Per a la realització d’estos treballs, la Generalitat aportarà 5.400 euros, la qual cosa suposa el 35 % del total del cost estimat, mentres que el Ministeri de Cultura participa amb 10.029 euros.

Estos treballs formaran part del Catàleg col·lectiu del patrimoni bibliogràfic d’àmbit estatal, junt amb els realitzats per la resta de les comunitats autònomes.

Fecha: 22/09/2025